Ramptoestand weer verlengDr. Nkosazana Dlamini-Zuma, minister van samewerkende regering en tradisionele sake. (Foto: Siya Duda/ GCIS) Dr. Nkosazana Dlamini-Zuma, minister van samewerkende regering en tradisionele sake, het die ramptoestand weer verleng, hierdie keer tot 15 Februarie. ŉ Ramptoestand is op 15 Maart verlede jaar vir die eerste keer afgekondig en Suid-Afrika sal, wanneer die nuwe tydperk verstryk, reeds 11 maande lank op die een of ander vorm van afsonderingsvlak wees. Dlamini-Zuma se aankondiging in die Staatskoerant lui dat die behoefte om bestaande wetgewing en gebeurlikheidsplanne om die uitwerking van die pandemie te versterk, in ag geneem is. Pres. Cyril Ramaphosa het Maandagaand in ŉ toespraak onder meer gesê dat 20 landsgrensposte voortaan gesluit word. Hy het ook die aandklokreël verkort. Dit geld nou tussen 21:00 en 05:00. Die meeste ander riglyne bly van krag.